
	O B R A Z L O Ž I T E V 


PRAVNA PODLAGA 

Prostorski akti občine so izdelani v skladu z določili Zakona o prostorskem načrtovanju ZPNačrt (Uradni list RS, št. 33/07, 70/08-ZVO-1B, 108/09; 80/10-ZUPUDPP in 43/11-ZKZ-C, 57/12, 57/12 - ZUPUDPP-A, 109/12, 35/13 - Skl.US  in 14/2015 - ZUUJFO) in na podlagi Pravilnika o vsebini, obliki in načinu priprave občinskega podrobnega prostorskega načrta (Uradni list RS, št. 99/2007).

Odloki, ki se sprejmejo za posamezni prostorski akt, določajo različne prostorsko izvedbene pogoje, po katerih lahko investitorji pridobivajo na podlagi tehnične dokumentacije, gradbena dovoljenja in gradijo. Postopki izdelave aktov običajno trajajo daljše časovno obdobje in se jih pogosto ne more spreminjati. Zato se lahko namera investitorja, v kolikor ne gradi takoj, spremeni. Če je obseg spremembe tolikšen, da več ne ustreza pogojem odloka, se akt mora spremeniti po postopku kot ga določa ZPNačrt. Če pa gre za nekoliko spremenjeno zasnovo, ki je še vedno usklajena z določili odloka in pri razumevanju odloka pride do določenih razhajanj oz. dvoumnega razumevanja določil, se lahko sprejme obvezan razlaga odloka po proceduri kot jo predpisuje 87. člen Poslovnika Mestnega sveta Mestne občine Murska Sobota (Uradni list RS, št. 49/10-uradno prečiščeno besedilo in 110/11 – obvezna razlaga). 
RAZLOGI IN CILJI ZA SPREJEM OBVEZNE RAZLAGE

Investitor in lastnik parcele je izrazil namero, da želi na parceli, ki se nahaja v neposredni bližini avtobusne postaje oz. pred knjižnico ob Slomškovi ulici v Murski Soboti omogočiti gradnjo objekta, ki je določen v Odloku o lokacijskem načrtu za ožje mestno središče mesta Murska Sobota – uradno prečiščeno besedilo (Uradni list RS, št. 15/2012 z dne 29.2.2012). Investitor bi objekt v pritličju gradil nekoliko drugače, kot je prikazano v grafičnih kartah. Drugačna bi naj bila razpored pritličnih prostorov in pasaž.
Pri razlagi odloka je prišlo do različnega razumevanja posameznih veljavnih določil. Občina namreč meni, da nekatera določila odloka gradnjo, kot jo predlaga investitor, dopuščajo. Občina zato meni, da je potrebno določila odloka natančneje pojasniti oz. razložiti z obvezno razlago.

S to obvezno razlago se ne spreminjajo določila odloka, pač pa se le natančneje razloži, kaj določeni členi oz. grafične vsebine pomenijo.  Spreminjanje prostorskega akta bi se pa v primeru, ko bi bilo to potrebno, moralo izvesti natančno po določilih Zakona o prostorskem načrtovanju, torej po postopku, kot je bil akt sprejeman.

S sprejemom obvezne razlage in objavo v Uradnem listu RS bodo odpravljene nastale dileme in bo olajšana uporaba odloka pri projektiranju in izdaji gradbenega dovoljenja.
OCENA STANJA

Osnovni odlok s spremembami in dopolnitvami o lokacijskem načrtu za ožje mestno središče mesta Murska Sobota je že v letih 2006, 2010, 2011 na parcelah ob avtobusni postaji pred knjižnico ob Slomškovi ulici predvideval gradnjo poslovnega objekta. Vendar se v teh letih gradnja ni izvedla. Sedaj ko se investitor odloča ali bi gradil objet, ki bi ustrezal njegovim potrebam, so nastale dileme ali je zasnova usklajena s prostorskim aktom. Ker občina meni, da so zasnove usklajene z odlokom, se posamezne člene natančneje razloži z obvezno razlago.

Podrobni prostorski akti občine, kot je predmetni lokacijski načrt, morajo biti usklajeni tudi z hierarhično višjim aktom, kot je Odlok o občinskem prostorskem načrtu Mestne občine Murska Sobota – OPN (Uradni list RS, št. 63/2014). V njem je predmetno območje, ki ga podrobneje obravnava lokacijski načrt, opredeljeno kot zazidljivo. Območje spada po določilih 35. člena v enoto urejanja prostora SO16, s podrobnejšo namensko rabo CU – osrednje območje centralnih dejavnosti (kjer gre pretežno za prepletanje trgovskih, oskrbnih, storitvenih, upravnih, socialnih, zdravstvenih, vzgojnih, izobraževalnih, kulturnih, verskih in podobnih dejavnosti ter bivanju). V določbah 89. člena OPN je navedeno, da se upoštevajo prostorsko izvedbeni pogoji, ki so določeni v veljavnem lokacijskem načrtu, drugih podrobnejših določb pa ni navedenih. Ugotavlja se, da so vsebine odloka in namere investitorja usklajene tudi s tem aktom.
FINANČNE IN DRUGE POSLEDICE

Sprejetje obvezne razlage predmetnega odloka nima finančnih posledic za občinski proračun. 
OBSEG GRADIVA ZA OBRAVNAVO 

TEKSTUALNI DEL: 

· Predlog Obvezne  razlage  Odloka o lokacijskem načrtu za ožje mestno središče mesta Murska Sobota – uradno prečiščeno besedilo (Uradni list RS, št. 15/2012 z dne 29.2.2012);

· Predlog Obvezne  razlage  Odloka o lokacijskem načrtu za ožje mestno središče mesta Murska Sobota – uradno prečiščeno besedilo (Uradni list RS, št. 15/2012 z dne 29.2.2012) z obrazložitvami k posameznim členom;

· Obrazložitev Mestne uprave MOMS;

· Odlok o lokacijskem načrtu za ožje mestno središče mesta Murska Sobota – uradno prečiščeno besedilo (Uradni list RS, št. 15/2012 z dne 29.2.2012)- veljaven odlok, ki se ga s tem postopkom razlaga;

GRAFIČNI DEL:

· Izsek iz grafičnega dela odloka (ureditvena situacija) – več povečanih delov

Pripravil:

Oddelek za infrastrukturo, okolje in prostor ter gospodarske javne službe Mestne občine Murska Sobota

